Vladimir Kara-Murza vuonna 2017.
**Vladimir Vladimirovitš Kara-Murza** (s. 7. syyskuuta 1981 Moskova) on venäläinen toimittaja ja oppositiopoliitikko. Hän on toiminut Avoin Venäjä -liikkeessä ja Kansan vapauden puolueessa. Vuosina 2000–2003 hän toimi Boris Nemtsovin neuvonantajana. Vuonna 2012 Kara-Murza antoi Yhdysvaltain kongressissa lausunnon Venäjän ihmisoikeustilanteesta Magnitski-lain käsittelyn yhteydessä. Hän on kannattanut samanlaisten lakien käyttöönottoa myös Kanadassa ja EU:n alueella.

Hänellä on Britannian ja Venäjän kaksoiskansalaisuus.

Koulutus
--------

Kara-Murza on valmistunut maisteriksi Cambridgen yliopistosta pääaineenaan historia.

Ura
---

Vuosina 2004–2012 Kara-Murza toimi riippumattoman venäläisen RTVI-televisiokanavan Washingtonin-toimiston päällikkönä. 2012 hänestä tuli *Institute of Modern Russian* vanhempi poliittinen neuvonantaja New Yorkissa. 2014 hän aloitti Mihail Hodorkovskin Avoin Venäjä -säätiön koordinaattorina puolittain Venäjällä ja USAssa.

Myrkytys
--------

Vladimir Kara-Murza vuonna 2005.
Toukokuussa 2015 Kara-Murza joutui sairaalaan myrkytysoireiden takia, joiden alkuperää ei saatu selville. Hän toipui epäillystä myrkytyksestä, mutta helmikuussa 2017 joutui uudelleen sairaalaan samanlaisten oireiden takia. Hän joutui koomaan. Oireiden lievityttyä hän poistui Venäjältä hoidettavaksi ulkomailla. Kara-Murza on kärsinyt polyneuropatia-nimisestä hermostosairaudesta, jonka hän on sanonut johtuvan myrkytysyrityksistä.

Bellingcatin, The Insiderin ja Der Spiegelin yhteisen tutkimuksen mukaan kummankin myrkytystapauksen aikoihin Kara-Murzaa oli kuukausien ajan varjostanut FSB:n Kriminalistiikan instituutti, joka tunnetaan Aleksei Navalnyin myrkyttäjänä. Myrkyttäjäryhmä oli seurannut Kara-Murzaa Nemtsovin kuolemasta lähtien. Kara-Murza uskoo murhayritystensä syynä olleen hänen työnsä Magnitski-lain voimaan saattamiseksi.

Vankeus
-------

Venäläinen oikeusistuin määräsi 22. huhtikuuta 2022 Kara-Murzan tutkintavankeuteen. Hänen väitettiin levittäneen väärää tietoa Venäjän armeijasta, ja Venäjällä hallituksen väärinä pitämien tietojen julkaiseminen sodasta voi johtaa jopa 15 vuoden vankeustuomioon. Viikkoa aiemmin hänet tuomittiin 15 päiväksi vankeuteen poliisin määräysten rikkomisesta ja hänet julistettiin viranomaisten mukaan "ulkomaiseksi agentiksi". Lokakuussa 2022 hän sai syytteen maanpetoksesta, ja huhtikuussa 2023 hänet tuomittiin maanpetoksesta, väärän tiedon levittämisestä Venäjän asevoimista sekä yhteyksistä ei-toivottuun organisaatioon 25 vuodeksi vankeuteen. Kara-Murzaa pidettiin pitkään vangittuna Moskovan pidätyskeskuksessa, mutta 4. syyskuuta 2023 viranomaiset kertoivat, ettei hän ole siellä enää. Hänet siirrettiin IK-6-vankilaan Omskissa. Tammikuussa 2024 hänet siirrettiin IK-7-vankilaan, joka myös sijaitsee Omskissa.

Perhe
-----

Hän on ollut naimisissa Jevgenia Kara-Murzan kanssa vuodesta 2004. Perhe asuu turvallisuussyistä Yhdysvalloissa.

Lähteet
-------

1. ↑  Venäläinen oppositioaktivisti Kara-Murza siirrettiin toiseen vankilaan oudosta rikkeestä *Ilta-Sanomat*.  30.1.2024. Viitattu 17.4.2024.
2. 1 2  Niemeläinen, Jussi: Putinin arvostelija selvisi toisesta myrkytysyrityksestä ja kertoo nyt koomasta herättyään kokemuksistaan *Helsingin Sanomat*.  9.6.2017. Viitattu 6.10.2022.
3. 1 2 3 4 5 6  Vladimir Kara-Murza Tailed by Members of FSB Squad Prior to Suspected Poisonings *Bellingcat*.  11.2.2021. Viitattu 11.6.2021. (englanniksi)
4. ↑  Venäjällä Nemtsovin lähimies kiidätettiin sairaalaan – oppositiovaikuttajat epäilevät myrkytystä *Yle uutiset*.  27.5.2015. Viitattu 3.2.2017.
5. ↑  Russian critic Vladimir Kara-Murza suffers sudden organ failure *BBC news*.  2.2.2017. Viitattu 3.2.2017. (englanniksi)
6. ↑  ’Poisoned’ critic Vladimir Kara-Murza leaves Russia for treatment *BBC news*.  19.2.2017. Viitattu 23.2.2017. (englanniksi)
7. ↑  Venäläisen oppositioaktivistin Kara-Murzan terveys heikentynyt vankilassa *Yle Uutiset*.  15.12.2022. Viitattu 17.4.2024.
8. ↑  Venäjällä oppositiohahmo Kara-Murza määrättiin tutkintavankeuteen *Ilta-Sanomat*.  22.4.2022. Viitattu 23.4.2022.
9. ↑  Myrkytysyrityksistä selvinnyt oppositiopoliitikko sai syytteet maanpetoksesta *Helsingin Sanomat*.  6.10.2022. Viitattu 6.10.2022.
10. ↑  STT-AFP: Ukrainan sotaa kritisoinut venäläinen Kara-Murza sai 25 vuoden vankeus­­tuomion  18.4.2022. Ilta-Sanomat. Viitattu 18.4.2023.
11. ↑  Venäjä | Lehti: Venäjä muuttuu lähitulevaisuudessa äkkinäisesti ja yllättäen, sanoo vangittu oppositiopoliitikko Kara-Murza *Helsingin Sanomat*.  11.9.2023. Viitattu 12.9.2023.
12. ↑  Vladimir Kara-Murza: Putin opponent in isolation cell in Siberian jail *bbc.com*.  24.9.2023. Viitattu 17.4.2024. (englanniksi)
13. ↑
14. ↑  Ukraine war: Russian activist writes letters from jail BBC *BBC news*. Viitattu 14.11.2022. (englanniksi)

Aiheesta muualla
----------------

* Russians Are Ready for Democracy 2016 Oslo Freedom Forum.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Tieteilijät | 
* Scopus

 |
|  |
| Muut | 
* IdRef

 |

 |